འཛིན་གྲྭའི་ཀྲུའུ་རེན་གྱི་སློབ་གསོའི་འོག་ཏུ་སྦྱངས་འབྲས་ཞན་པའི་སློབ་མའི་རང་དམན་བསམ་བློ་འདོར་བ་དང་ཡིད་ཆེས་བསམ་བློ་འཛུགས་དགོས།སྦྱངས་འབྲས་ཞན་པའི་སློབ་མ་མང་པོ་ཞིག་གི་རང་གིས་ཕམ་ཁ་དེར་སྣང་དོགས་ཅི་ཡང་མེད་པ་ལྟར་གནས་མོད།རང་གི་ལྟ་ཚུལ་ལྟར་རེ་བ་འདོན་པའི་སྙིང་སྟོབས་གཏན་ནས་མེད་པས་དོན་དངོས་སུ་ཁོ་ཚོའི་སེམས་སུ་རང་དམན་གྱི་ཁུར་ལྕི་བ་ཡིན།ཁོ་ཚོའི་སློབ་སྦྱོང་གི་བར་ཁྱད་ཀྱང་གཙོ་བོ་ཁོར་ཡུག་དང་འབྲེལ་ཡོད་ཀྱི་དགེ་རྒན།ཁྱིམ་བདག་དང་སློབ་གྲོགས་སོགས་ཀྱིས་རྒྱབ་སྐྱོར་བྱས་པ་མི་འདང་བ་དང་།ཁོར་ཡུག་བཟང་པོ་ཞིག་གསར་སྐྲུན་མ་བྱས་པ་སོགས་ཀྱི་རྐྱེན་ལས་བྱུང་བ་དང་།དེས་ཁོ་ཚོའི་ནུས་ཤུགས་དང་བརྩེ་སེམས་ལ་སྒུལ་ཤུགས་མེད་པར་རང་ལ་དོགས་པ་ཟ་བ་དང་།རང་གི་འཕེལ་རྒྱས་ལ་བགེགས་རྐྱེན་ཆེན་པོ་ཐེབས་ངེས།དེ་བས་དགེ་རྒན་གྱིས་རྒྱུན་ལྡན་གྱི་སློབ་ཁྲིད་གོ་རིམ་ཁྲོད་སྦྱངས་འབྲས་ཞན་པའི་སློབ་མས་ལན་འདེབས་ཐུབ་པའི་འདྲི་གཞི་འདོན་པ་དང་ལན་བཏབ་པ་འགྲིག་ན་བསྟོད་བསྔགས་བྱེད་པ་བཅས་ཀྱི་ཐབས་ཤེས་སྤྱོད་དགོས།དཔེར་ན་སློབ་ཁྲིད་ཀྱི་དངོས་གཞི་ལ་མ་ཞུགས་གོང་ཁོ་ཚོ་དང་མཉམ་དུ་སློབ་ཚན་ལ་སྔོན་སྦྱོང་བྱེད་པ་དང་།དཀའ་གནད་འཚོལ་བ།གོ་རིམ་དབྱེ་ཞིབ་བྱེད་པ།སློབ་ཐུན་གྲོལ་རྗེས་དཀའ་གནད་སྐོར་ལ་གཤིབ་བསྡུར་དང་མཇུག་འབྲས་ལ་ལྟ་ཞིབ་བྱེད་པ།དུས་རྒྱུན་ཁོ་ཚོར་རྒྱུགས་མ་བླངས་པའི་སྔོན་དུ་གཙོ་གནད་སྐོར་གཤར་སྦྱོང་བྱེད་པའི་ཐབས་སྟོན་པ་བཅས་སློབ་མའི་དངོས་ཡོད་གནས་ཚུལ་ལ་དམིགས་ནས་ཟུར་ཁྲིད་དང་སློབ་སྟོན་བྱས་ན།སྦྱངས་འབྲས་ཧ་ཅང་ཞན་པའི་སློབ་མ་དག་གིས་ཀྱང་རིམ་བཞིན་ཚན་རིག་གི་སློབ་ཐབས་ཤེས་པ་དང་།སློབ་སྦྱོང་གི་འབྲས་བུའང་མུ་མཐུད་དུ་མཐོར་འདེགས་འབྱུང་སྲིད།འདི་ལྟར་དོན་དངོས་གཞིར་བཟུང་ནས་སློབ་མའི་བློ་དང་འཚམ་པའི་ཁྲིད་སྟོན་བྱས་ན།ཁོ་ཚོའི་སྤྲོ་སེམས་དང་དཔའ་གདེང་བསྐྱེད་པར་ཕན་ལ།རང་དམན་འདུ་ཤེས་དོར་ནས་ཡིད་ཆེས་བསམ་བློ་གསར་འཛུགས་དང་སློབ་སྦྱོང་ཕྱོགས་ཀྱི་རང་འགུལ་རང་བཞིན་དང་ཧུར་བརྩོན་རང་བཞིན་མཐོར་འདེགས་བྱེད་ཐུབ་པ་རེད།།